Ingħata bidu għal proċess ta' konsultazzjoni biex titfassal strateġija diġitali fil-qasam tal-ġustizzja li għandha l-għan li ttejjeb l-aċċess taċ-ċittadini għall-ġustizzja. L-istrateġija li hemm ħsieb li tidħol fis-seħħ fi żmien sena se tindirizza aspetti li qed iwasslu għall-dewmien biex titwettaq ġustizzja. Il-Ministru tal-Ġustizzja Edward Zammit Lewis qal li l-inizjattivi diġitali fil-qasam ġudizzjarju se jkopru oqsma bħall-arbitraġġ, il-medjazzjoni, il-kummissjoni permanenti kontra l-korruzzjoni, u n-nutara. "Nuru aktar effiċjenza għax kif dejjem ngħidu, justice delayed is justice denied," qal il-Ministru tal-Ġustizzja Edward Zammit Lewis. Mistoqsi xi sfidi se jiġu indirizzati, Dr Zammit Lewis qal li l-istrateġija se tattakka dak li qed jikkawża dewmien u jdgħajjef il-proċess ġudizzjarju. "Sezzjonijiet tal-Qorti li jkunu virtwali u li l-persuni kollha mhux bilfors li jkunu fl-awla, li tisma xhieda, anki xhieda vulnerabbli li mhux bilfors tkun fiżikament fl-awla fejn qed issir il-kawża. In-nutara li jkollok pubblikazzjoni tal-kuntratti fejn int ma jkollokx persuni preżenti fil-kamra fejn ikun hemmm in-nutar, electronic signatures li taċċetta firem ta' persuni, li mhux neċessarjament tkun oriġinali għax il-persuna ikun eżempju fil-Kanada jew fl-Istati Uniti tal-Amerika," qal Dr Zammit Lewis. Il-proċess ta' konsultazzjoni u l-implimentazzjoni tal-istrateġija diġitali se tkun ffinanzjata permezz ta' €300,000 minn fondi Ewropej. Is-Segretarju Parlamentari Stefan Zrinzo Azzopardi qal li l-finanzjament mill-fond għar-riformi soċjali kien approvat wara talba li saret mill-gvern Malti. "Huwa importanti għaliex irid ikollok, f'sistema f'qafas ta' soċjeta fejn anki titħares is-saltna tad-dritt, irrid ikollok dejjem aktar effiċenzja fil-qasam ġudizzjarju," qal is-Segretarju Parlamentari għall-fondi Ewropej Stefan Zrinzo Azzopardi. Il-Ministru għall-Ġustizzja qal li l-istrateġija diġitali se tkun implimentata f'sena wara proċess ta' konsultazzjoni maċ-ċittadini u s-sħab ewlenin fil-qasam ġudizzjarju.